A Föld annyira látványos,
hogy az apróságokat könnyű nem észrevenni.
De ha jobban megnézzük...
egy felfedezetlen világra bukkanunk.
Ebben a világban a csöppnyi hősöknek...
és az apró szörnyeknek...
hihetetlen szupererő kell ahhoz...
hogy legyűrjék a rájuk váró óriási nehézségeket.
APRÓ VILÁG
A Karib-szigetek.
NARRÁTOR:
Mintha az édenkertben járnánk.
Kellemes otthonnak tűnik a kubai méhkolibri számára.
Amely alig nagyobb egy méhnél.
A kolibri a világ legkisebb madara.
Sok apró, kuriózumnak számító állat került ide, ezekre a szigetekre.
Köztük sokan fajuk legkisebbjei, és a világon csakis itt fordulnak elő.
A szigeteken véges az eleség és a férőhely,
így sokszor csak a legkisebbek maradnak meg.
Az édenkertnek van sötét oldala is.
A hurrikánidény beköszöntével
az apró állatok a bolygó leghatalmasabb erőivel találják magukat szembe.
SZIGET
Ha szép az idő, a Karib-szigeteken zsong az élet.
Ez egy hím méhkolibri.
Társat keres...
és az alkalomhoz öltözött.
De ez a tojó nem ér rá.
Két fiókát nevel,
akik nemrég keltek ki kávészem nagyságú tojásaikból.
Otthonuk akkora, mint egy mokkáscsésze.
A rovarokból és nektárból álló étrendjükön méretük négy nap alatt megduplázódik.
Ennyi eleség megszerzése gigászi feladat.
A kolibri minden más állatnál gyorsabban égeti az energiát.
Ezért egy nap több száz virágot is felkeres.
A madár annyira apró, hogy a rovarok komoly vetélytársai.
Amíg a tojó eszik, a fészek védtelen.
Egyetlen hangya is fenyegetést jelent.
Ahogy egyre nagyobb tömegben jönnek, a fiókák komoly veszélyben vannak.
Épp időben.
Az anya rendet tesz.
A karibi élőlények az idők folyamán átalakultak,
méretük összement, hogy a kevés élelemből a legtöbbet hozhassák ki.
Egy fonálkígyó.
Olyan vékony, mint egy szál spagetti...
és feleolyan hosszú.
Hangyavadász...
Kis jóindulattal.
Állkapcsa túl kicsi, egy felnőtt hangya nem fér bele.
De a hangyalárva könnyedén lecsúszik.
Sok csodás csöppség egy adott sziget egyedi élővilágát gazdagítja.
A fél gyufaszálnyi törpe gekkó
a világ legkisebb gyíkjainak egyike.
Mérete tökéletes ahhoz, hogy az avarban apró rovarokra vadásszon.
A trópusi viharral szemben azonban ez a méret túlságosan kicsinek bizonyul.
Az esőcseppek bombaként hullanak.
A kolibri úgy védi fiókáit, ahogy tudja.
A többiek menedéket keresnek.
A vihar ereje azonban olyan elsöprő,
hogy a tojó kénytelen magára hagyni a fészket.
A talajszinten elfolyó víz szökőárrá változik.
A törpe gekkó szuperereje méretében rejlik.
Olyan kicsi és annyira könnyű, hogy szó szerint járni tud a vízen.
A felszínen lebegve vészeli át az áradást.
A Karib-szigeteket évente több mint 15 trópusi vihar sújtja,
és ilyenkor az édenkert hamar pokollá változik.
A kolibrifiókákat elmosta a víz.
A tojó kénytelen elölről kezdeni,
mielőtt lecsap az újabb vihar.
A vihar növényeket hordott a tengerbe.
Velük együtt különféle élőlények sodródnak a vízen.
Az utazó időnként szerencsésen partot ér valahol máshol.
Sok állat így hódít meg újabb és újabb szigeteket.
Az apró és szívós anolisz mázlista potyautas.
Mások viszont jóval előtte érkeztek.
A hutia és a leguán az életben maradáshoz abban keresgél, amit a víz partra mos.
Az anolisz nem maradhat a parton.
Csupán néhány méter választja el a biztonságtól.
Elég néhány bátor úttörő ahhoz, hogy teljesen új populáció jöjjön létre.
A vihar igazi kincsesbányát tár a különféle méretű guberálók elé,
legyenek azok hutiák vagy szöcskerákok.
De van, aki nem az élelem miatt jött.
Ez a remeterák új otthont keres.
A mostani meglehetősen elhanyagolt.
A vihar új csigaházakat mosott partra.
A megfelelő méretet nehéz megtalálni.
Ez a rák csupán golflabda nagyságú,
de egyes példányok akkorára nőnek, mint egy kókuszdió,
és folyamatosan egyre nagyobb csigaházra van szükségük.
A nagyobb házak iránt kiapadhatatlan a kereslet,
ezért a remeterákok zseniális megoldással álltak elő.
Ha egyikük olyan házat talál, ami neki nem jó...
jelez a többieknek, hogy nézzék meg.
És amikor megérkezik a megfelelő méretű rák...
költözőláncot indítanak.
Méret szerint csökkenő sorrendben.
A legnagyobb kezdi.
Utána mindegyikük eggyel nagyobb, megüresedett csigaházba költözik.
Ez a rák lekéste a bulit.
De mindig marad egy csigaház.
A legkisebb.
A rákok valahogy mindig tudják, melyik ház passzol hozzájuk.
Végre egy rendes búvóhely.
Szüksége is lesz rá.
Az évnek ebben a szakában bármikor rosszra fordulhat az idő.
A szárazföld belsejében a legutóbbi vihar után felduzzadt folyók
az esővizet a tengerbe szállítják.
Egyesek azonban az ellenkező irányba tartanak.
Ez a géb a sodrással szemben úszva keresi a legjobb ívóhelyet.
Egyes hímek óriási erőfeszítésekre képesek, hogy elkerüljék vetélytársaikat.
Ez a hal kisebb egy teáskanálnál,
mégis tapadós úszói és szája segítségével kapaszkodik,
így küzdi le a zuhatagokat.
Ez azonban...
kissé nagyobb falat lesz.
A gébek akár 350 méteres vízeséseken is feljutnak.
Az majdnem akkora, mint az Empire State Building.
A felfelé vezető út napokig tart.
Sokan megkísérlik...
de százból csupán egy éli túl.
Lassan járj, tovább érsz.
Sikerült!
Ez a géb párosodhat.
Elindíthatja az új generációt a folyón lefelé.
A viharszezonban a páratartalom robbanásszerűen indítja be az életet.
A jamaicai tarisznyarák nem nagyobb egy kockacukornál.
A túléléshez nincs szüksége vízre.
A nősténynek a szaporodáshoz viszont van.
A kövek apró üregeiben megül az esővíz...
de kockázatos lenne itt családot alapítani.
A rák azonban tudja a megoldást.
Különleges szőrszálai segítségével vízréteggel vonja be a páncélját.
Már csak tárolni kell valahol.
Egy gyufaskatulyányi üres csigaház.
Néhány vízcsepphez tökéletes.
És az új család biztonságban lesz.
Húsz kicsi rákocska,
mindegyik homokszem nagyságú.
A következő három hónapban
az anya az apró csigaház biztosította otthonukban fogja
etetni, itatni és védelmezni őket.
A viharszezon előrehaladtával a levegő páratartalma olyan magas,
hogy a kokibékáknak a párzáshoz nincs szükségük vízre.
Az élet csodája egyetlen petéből indul.
Az odaadó apa bőszen védelmezi őket.
Az epernél nem nagyobb hím
bármilyen fenyegetéssel szemben megvédi ivadékait.
Legyen az egy éhes csiga...
ami nála kétszer nagyobb.
A petéket nincs hová vinni.
Nincs kiút.
Ezért védekezik...
de a csiga nem hagyja magát.
A rettenthetetlen apa még két hétig fog őrködni,
mire a peték végre kikelnek.
A nőstény kolibri új társat keres.
Egy ilyen apró hímet nehéz lenne észrevenni...
ha nem akarná olyan elánnal észrevetetni magát.
Nagy munka lesz elnyerni a tojó szívét.
Egy apró táncos.
A kitartása végül elnyeri jutalmát.
A tojó hamarosan újra anya lesz, így új fészket kell építenie.
A ragadós pókháló ideális kötőanyag.
Elkezdi szőni az alapokat.
És pár nap alatt
a fészek készen áll az értékes új tojások fogadására.
A tengeren viszont... valami nagy dolog készülődik.
Az óceán az év során egyre melegszik,
emiatt a trópusi viharok is egyre erősebbek.
Az anolisz meglepően jól alkalmazkodott
az ilyen szélsőséges időjáráshoz.
Kivételesen nagy talppárnái segítségével
akár 200 kilométeres szélben is tud kapaszkodni.
De a vihar tovább erősödik.
Érkezik a Dorian hurrikán.
Kiterjedése akkora, mint Kansas állam.
Az apróságok ki vannak szolgáltatva
a világ legádázabb időjárási eseményeinek.
A szél sebessége eléri a 300 kilométer per órát.
A vihar lecsap, és mindent elpusztít.
A Karib-szigeteket a hurrikánok minden évben megtépázzák.
De a több ezernyi sziget közül csupán néhány szenved komoly károkat.
A túlélés záloga a szerencse...
és a méret.
Gyakran az apró állatok tudnak a legjobban elbújni a vihar elől,
és ők jönnek helyre a leggyorsabban.
A viharszezon közepén, akár esik, akár fúj,
a remeterákok újra a partra indulnak.
Az újhold tömeges vándorlást indít be náluk.
Három napon és éjszakán át ezrek gyűlnek össze.
Csupa nőstény, mind petéket cipel magával.
A peték kikelnek...
amint víz éri őket.
Mikroszkopikus méretű lárvák milliói sodródnak a tengerbe.
Növekedés közben a hullámokon lovagolnak...
és amikor végül partra szállnak,
új területeket hódítanak meg.
A legkisebb állatok húzzák a legtöbb hasznot
a Karib-szigetek korlátozott lehetőségeiből.
A kokibékák elérték kifejlett formájukat...
így itt a kikelés ideje.
Apjuk odaadó gondoskodásának hála
lehetőséget kaptak, hogy saját lábukra álljanak
a széles nagyvilágban.
Ez az anya kitartásának köszönhetően újra kezdheti.
Világra jött egy új generációja az apró csodáknak,
amelyek kizárólag...
ezeken a kincset érő szigeteken lelhetők fel.
A feliratot fordította: Basch Erzsébet